**Skien videregående skole** er en skole i Skien som tilbyr videregående utdanning innenfor utdanningsområdene studiespesialisering, salg, service og reiseliv, og musikk, dans og drama. I tillegg tilbyr skolen *forskerlinje* og *informatikklinje* som fordypningsemner. 

Skolen ble grunnlagt som **Skien latinskole** i 1824. Den første skolebygningen lå ved Damfossen, på en tomt der driftsbygningen til Skiens Aktiemølle senere ble bygd. I 1883 kunne skolen ta i bruk et nybygd skoleanlegg på Brekkejordet i bydelen Brekkeby.

Etter hvert fikk latinskolen navnet **Skien gymnas**.

I løpet av første halvdel av 1960-tallet ble Skien gymnas gradvis flyttet til et nytt skoleanlegg på Prestejordet, som ligger på Lunde, det vil si på en annen side av bykjernen. Navnet Prestejordet kommer av at tomten tidligere tilhørte prestegården, som fortsatt (per 2018) er en av skolens nærmeste naboer på Lunde. Den nærmeste naboen på Lunde er Lunde barneskole.

I 1967 ble flyttingen til Prestejordet fullført.

Skien gymnas' gamle lokaler i Brekkeby ble overtatt av Telemark Handelsgymnas. I 1980 ble navnet Telemark Handelsgymnas endret til Brekkeby videregående skole.

I 2005 ble Brekkeby og Skien videregående skoler slått sammen. Avdelingene gikk under navnene *Skien videregående skole avdeling Brekkeby* og *Skien videregående skole avdeling Prestejordet* frem til flyttingen til Klosterøya.

Flytting til Klosterøya i 2018
------------------------------

I 2016 vedtok Fylkestinget i Telemark å bygge nytt skoleanlegg for Skien videregående skole på Klosterøya, der det tidligere hadde vært industrivirksomhet. Byggingen startet i september 2016, og det nye bygget ble ferdigstilt og tatt i bruk fra skolestart august 2018.

Demonstrasjonsskole for skoleårene 2006–2008
--------------------------------------------

Skien videregående skole ble valgt ut som demonstrasjonsskole for skoleårene 2006–2008.

En demonstrasjonsskole var betegnelsen på en offentlig eller privat skole i Norge som får et tilskudd på kr 500 000 per år i to år fra Utdanningsdirektoratet (tidligere Læringssenteret) på grunn av oppnådde resultater på ett eller flere av disse områdene etter langsiktig innsats på et klart formulert skoleprogram.

Valget av Skien videregående skole til demonstrasjonsskole ble begrunnet som følger:

> *«Skolen fremstår i dag som en av de fremste bærebjelker i den videregående opplæringen i Telemark. Den har gjennom flere år utviklet konsepter som gir skoledagen mindre preg av fragmentering og større muligheter for fordyping og eksterne aktiviteter (Blokkdags-strukturen). Det er utviklet modeller som innenfor realfag og musikk gir helt nye muligheter for differensiering. Teori og praksis bindes nøye sammen ved hjelp av eksterne kontakter som næringsliv, kulturliv og høyskolesektor.*
> 
> 

> *Skolen har utarbeidet gode rutiner for mappearbeid og mappevurdering, og de jobber systematisk med skolebasert vurdering. Skolen viser stor kreativitet og nyskapende evner til å finne nye og bedre vurderingsformer. Prosjektene Aktive realfag og Levende naturfag er svært interessante for framtidens skole.»*
> 
>

Satsning på realfag
-------------------

Skien videregående skole satset i det første tiåret av 2000-tallet stort på realfag, gjennom prosjektet «aktiv realfag». Som et ledd i realfagssatsningen var skolen var den første i Telemark til å tilby fagene Teknologi og forskningslære 1 og 2 samt Geofag 1 og 2.

Skolen fikk i 2007 realfagsprisen for å skape "interesse og glød" for realfag blant elevene.

Rektorer
--------

**Ufullstendig liste**: Denne listen er ufullstendig og du kan hjelpe Wikipedia ved å utvide den.

* Lill Harriet Koi 2008–2015 (til Rud videregående skole fra 2017)
* Stein Thomas Tusvik 2019– (fra Myrene skole)

Kjente elever
-------------

**Ufullstendig liste**: Denne listen er ufullstendig og du kan hjelpe Wikipedia ved å utvide den.

«Latinskolen», hvor avdeling Brekkeby holder til.  Foto: Bitjungle 
* Peter Andreas Munch (1810–1863), kjent historiker
* Anton Martin Schweigaard (1808–1870), jurist og politiker
* Vidkun Quisling (1887–1945), landssviker
* Knut Wigert (1916–2006), skuespiller
* Tor Åge Bringsværd (1939–), forfatter
* Tora Aasland (1942–), tidligere statsråd (SV) og fylkesmann
* Bjørn Tore Godal (1945–), tidligere stortingsrepresentant, utenriksminister (Arbeiderpartiet)
* Iver Kleive (1949–), organist
* Hans Graasvold (1951–2012), jazzmusiker
* Kristin Halvorsen (1960–), tidligere statsråd (SV)
* Audun Kleive (1961–), jazzmusiker
* Trine Wenberg Svensen (1966–), skuespiller
* Gisle Kverndokk (1967–), komponist
* Bård Tufte Johansen (1969–), komiker og programleder
* Frode Johnsen (1974–), fotballspiller
* Einar Håndlykken (1976–), miljøverner
* Jennie Johnsen (1977–), tidligere leder for Unge Venstre
* Torbjørn Røe Isaksen (1978–), statsråd (Høyre)
* Sara Skjoldnes, vinner av Frøken Norge 2009 og deltaker i Miss World
* Bjørn Vidar Solli (1979–), musiker og komponist
* Agnes Kittelsen (1980–), skuespiller
* Eyolf Dahle (1985–), pianist og komponist
* Lene Vågslid (1986–), stortingsrepresentant (Arbeiderpartiet)
* Jonis Josef (1992–), standupkomiker og manusforfatter
* Julie Bergan (1994–), sanger

Referanser
----------

1. ↑  vilbli.no (besøkt 2009-06-15)
2. ↑  «Skien vgs». *Vestfold og Telemark fylkeskommune* **(norsk)**. Besøkt 12. januar 2021.
3. 1 2 3  «Om skolen - Skien videregående skole». *www.skien.vgs.no* **(norsk)**. Skien videregående skole. 4. januar 2017. Besøkt 23. mars 2018. «Skien videregående skole har to avdelinger, avd. Brekkeby og avd. Prestejordet med tilsammen ca 160 ansatte. Avd.Brekkeby har ca. 450 elever. Avdelingen ble startet i 1951, men holder delvis til i langt eldre bygninger. Hovedbygget er det såkalte "Latinskolebygget" som ble innviet i 1883. Avd. Brekkeby hadde tidligere navnet "Brekkeby videregående skole" og før dette, Telemark Handelsgymnas. Den har opp gjennom årene vært et senter for økonomisk og merkantil utdanning i Skien og Telemark. / Avd. Prestejordet utgjorde "Skien videregående skole" inntil sammenslåingen med Brekkeby vgs i 2006. Avdelingen har ca. 650 elever. Bygningene ble oppført på 1960-tallet, men skolens historie strekker seg tilbake til 1824.»
4. ↑  Skien latinskole (1924). *Skiens latinskoles: 1824–1924 : minneskrift til hundredårs festen 28. juni 1924*. Skien: Fremskrids trykkeri. s. 4. Besøkt 24. mars 2019.
5. ↑  «Nye Skien videregående skole». *Telemark fylkeskommune*. 9. oktober 2017. Arkivert fra originalen 27. januar 2019. Besøkt 23. mars 2018.

Eksterne lenker
---------------

* Skien videregående skole
* Teigens Fotoateliers arkitekturfotografier på Digitalt museum

|  |  |
| --- | --- |
| Oppslagsverk/autoritetsdata | VIAF **·** Nasjonalt skoleregister **·** Brønnøysundregistrene
 |